Amir Brka
Amir Brka, rođen 25. oktobra 1963. godine u Tešnju, bosanskohercegovački je pjesnik, prozaist i kulturni historičar. Bio je Predsjednik Društva pisaca Bosne i Hercegovine 2010-2014. godine. Glavni je urednik časopisa Diwan (Gradačac). Dobitnik je mnogih nagrada i priznanja. Živi i radi u Tešnju. O njegovim knjigama objavljen je veliki broj izrazito afirmativnih književnokritičkih tekstova u domaćim i inozemnim časopisima i listovima, kao i osam knjiga: 2007. godine u Sarajevu je objavljena knjiga Vojislava Vujanovića Kozmologija riječi: poliptih o pjesniku Amiru Brki; 2016. u Tešnju knjiga Envera Kazaza Jezik negativne ontologije: poetički okviri književnog opusa Amira Brke; 2016. i 2018. u Brčkom knjiga Almira Zalihića Poetika razdešenih detalja Amira Brke; 2017. U svijetu bez središta: zbornik sa naučnog skupa o književnom djelu Amira Brke održanog u Tešnju 16. i 17. 12. 2016. godine; 2019. u Tešnju knjiga Milana Garića Zapis o Knjizi ili Sabrano pjesničko govorenje Amira Brke; 2020. godine u Tešnju knjiga Kritičari o Amiru Brki, priredio dr. Muhidin Džanko; 2023. u Tešnju knjiga Ljiljane Šop Odbrana svetlosti od tame: poetski univerzum Amira Brke; 2023. u Tešnju knjiga Ivana Milenkovića Glas i pismo: Dijalektika tmine Amira Brke. Njegove pjesme i priče uvrštavane su u najznačajnije antologije i panorame savremene bosanskohercegovačke književnosti, a prevođen je na engleski, njemački, poljski, slovenski, rumunski, bugarski, danski, mađarski i makedonski jezik.